कर्नाटक में सामने आए Covid-19 के 324 नए मामले, तीन और की मौत
कर्नाटक में शुक्रवार को कोरोना वायरस से तीन और मरीजों की मौत होने से महामारी में जान गंवाने वालों की सख्ंया 12,190 तक पहुंच गई है जबकि कोविड-19 के 324 नए मामले सामने आने से राज्य में अब तक संक्रमित हुए लोगों की कुल संख्या 9,34,576 हो गई है।
बेंगलुरु: कर्नाटक में शुक्रवार को कोरोना वायरस से तीन और मरीजों की मौत होने से महामारी में जान गंवाने वालों की सख्ंया 12,190 तक पहुंच गई है जबकि कोविड-19 के 324 नए मामले सामने आने से राज्य में अब तक संक्रमित हुए लोगों की कुल संख्या 9,34,576 हो गई है। स्वास्थ्य विभाग द्वारा जारी बुलेटिन के मुताबिक राज्य में टीकाकरण के बाद गंभीर दुष्प्रभाव (एसएईएफआई) के दो मामले आए हैं जिससे राज्य में ऐसे मामलों की संख्या नौ हो गई है। हालांकि, स्वास्थ्य अधिकारियों ने दुष्प्रभाव की गंभीरता की जानकारी नहीं दी है।टीकाकरण अभियान के बारे में स्वास्थ्य विभाग ने बताया कि दिन के लिए टीकाकरण की लक्षित संख्या प्राप्त हो गई है लेकिन 81,519 लोगों के टीकाकरण के लक्ष्य के मुकाबले 42,425 लोगों ने ही टीका लगवाया है जो 52 प्रतिशत है। बुलेटिन के मुताबिक अब तक 1,77,022 लोगों का टीकाकरण हुआ है जबकि 3,18,33 लोगों के टीकाकरण का लक्ष्य था, इस प्रकार अब तक लक्ष्य के मुकाबले 56 प्रतिशत ही टीकाकरण हुआ है। विभाग ने बताया कि शुक्रवार को 92,581 नमूनों की कोविड-19 जांच की गई जिनमें से 85,347 नमूनों की जांच आरटी-पीसीआर पद्धति से की गई। बुलेटिन के मुताबिक आज 890 मरीजों को संक्रमण मुक्त होने के बाद अस्पताल से छुट्टी दी गई। विभाग ने बताया कि अब तक राज्य में 6,985 मरीज उपचाराधीन हैं जिनमें 165 मरीज आईसयू में भर्ती हैं। बुलेटिन के मुताबिक बेंगलुरु शहर में अकेले 160 नए मामले आए हैं जबकि दो लोगों की मौत हुई है। बेंगलुरु के अलावा किसी भी शहर में 20 नए मामले भी नहीं आए। वहीं देश भर में कोविड-19 टीकाकरण अभियान के तहत अब तक लगभग 10.5 लाख लोगों को कोरोना वायरस-रोधी ठीके लगाए जा चुके हैं। केंद्रीय स्वास्थ्य मंत्रालय ने शुक्रवार को यह जानकारी दी। मंत्रालय ने कहा कि 24 घंटे की अवधि में देश में आयोजित 4,049 सत्रों में 2,37,050 लोगों को टीके लगाये गये। अब तक कुल 18,167 सत्र आयोजित किए जा चुके हैं। संक्रमण की जांच के मोर्चे पर भी भारत लगातार आगे बढ़ रहा है। मंत्रालय ने कहा कि जांच संबंधी बुनियादी ढांचे के विस्तार ने वैश्विक महामारी के खिलाफ भारत की लड़ाई को और मजबूत किया है। देश भर में अब तक कुल जांच की संख्या 19 करोड़ से अधिक हो चुकी है। पिछले 24 घंटे में कोविड-19 के कुल 8,00,242 नमूनों की जांच की गई, जिससे भारत में अब तक हुई कुल जांच की संख्या बढ़कर 19,01,48,024 हो गई है।